b'\n_START_ARTICLE_\nSudan\n_START_SECTION_\nGeografi\n_START_PARAGRAPH_\nSudan ligger i \xc3\x98stafrika._NEWLINE_Sudan er Afrikas tredjest\xc3\xb8rste land efter Algeriet og Demokratiske Republik Congo, og har et areal, der er ca. 45 gange s\xc3\xa5 stort som Danmark. Det udg\xc3\xb8r en stor del af det nord\xc3\xb8stlige Afrika. Sudan gr\xc3\xa6nser op til Egypten, Libyen, Chad, Etiopien, Sydsudan, Eritrea og Den Centralafrikanske Republik._NEWLINE_Landskabet pr\xc3\xa6ges af Nilen, som flyder i flere grene fra syd mod nord, den Hvide Nil fra Ugandas h\xc3\xb8jlande og den Bl\xc3\xa5 Nil fra Etiopiens bjergomr\xc3\xa5der. Store dele af landet udg\xc3\xb8res af et par hundrede meter h\xc3\xb8jt b\xc3\xa6kkenomr\xc3\xa5de d\xc3\xa6kket af sand- og klippe\xc3\xb8rkener. H\xc3\xb8jlandsomr\xc3\xa5derne ligger hovedsagelig n\xc3\xa6r landets gr\xc3\xa6nser. Det h\xc3\xb8jeste bjerg er Jebel Marra, 3.042 meter over havet, som ligger i Darfur i den vestlige del af landet.\n_START_SECTION_\nNaturressourcer\n_START_PARAGRAPH_\nI Sudan har man olie, b\xc3\xa5de i det sydlige Sudan og i Darfur. Dette er en af anledningerne til Darfur-konflikten og mellem det nordlige og sydlige Sudan. Et af de virksomheder, som har haft olierettigheder, er det svenske Lundin Oil._NEWLINE_Landets r\xc3\xa5stoffer er kobber, krommalm, zink, wolfram, s\xc3\xb8lv, guld, vandkraft og r\xc3\xa5olie.\n_START_SECTION_\nKlima\n_START_PARAGRAPH_\nKlimaet veksler fra tropisk i syd til t\xc3\xb8r \xc3\xb8rken i nord. Regntiden falder fra april til november, men varierer beroende p\xc3\xa5 omr\xc3\xa5de. Undertiden indtr\xc3\xa6ffer l\xc3\xa6ngere t\xc3\xb8rkeperioder._NEWLINE_Klimaet er hedt, og den \xc3\xa5rlige nedb\xc3\xb8r varierer fra 1.500 mm i syd til under 10 mm i nord.\n_START_SECTION_\nPlantev\xc3\xa6kst\n_START_PARAGRAPH_\nLandets nordlige dele pr\xc3\xa6ges af \xc3\xb8rken- og steppeomr\xc3\xa5der med sparsom vegetation i form af t\xc3\xb8rket\xc3\xa5lende gr\xc3\xa6sser og buske. I de fugtigere savanne- og h\xc3\xb8jlandsomr\xc3\xa5der i syd findes tropisk skov. I Den Hvide Nils v\xc3\xa5domr\xc3\xa5der, Sudd, vokser papyrus.\n_START_SECTION_\nDyreliv\n_START_PARAGRAPH_\nDyrelivet er tilpasset til de forskellige klimazoner, og antallet af arter er relativt stort. Her findes blandt andet flere arter af hovdyr, aber og krokodiller. Sudan har flere store nationalparker for at beskytte plantev\xc3\xa6ksten og dyrelivet.\n_START_SECTION_\nMilj\xc3\xb8\n_START_PARAGRAPH_\nNogle af Sudans milj\xc3\xb8problemer er utilstr\xc3\xa6kkelig tilgang til ferskvand, jorderosion og at vilde dyr trues af alt for stor jagt. Halvdelen af landets elektricitet produceres af fossilt br\xc3\xa6ndsel og halvdelen af vandkraft.\n_START_SECTION_\nReligion\n_START_PARAGRAPH_\nReligi\xc3\xb8se tilh\xc3\xb8rsforhold: sunni-muslimer (fortrinsvis i nord) 70\xc2\xa0%, indenlandske religioner 25\xc2\xa0%, kristne (fortrinsvis i syd og i Khartoum) 5\xc2\xa0%. Der findes blandt andet en lille koloni af armeniere i Khartoum, hvor der findes en armensk kirke.\n_START_SECTION_\nSprog\n_START_PARAGRAPH_\nSprog: arabisk, nubisk, ta bedawie, forskellige dialekter af nilotisk, nilo-hamitisk, sudanesiske sprog, engelsk. Der p\xc3\xa5g\xc3\xa5r et projekt for at fremme kundskaben i det officielle sprog arabisk.\n_START_SECTION_\nHistorie\n_START_PARAGRAPH_\nI 11-15 \xc3\xa5rhundrede dannedes under islamisk indflydelse i et b\xc3\xa6lte tv\xc3\xa6rs over Afrika langs Saharas sydgr\xc3\xa6nse et antal stammestater, deriblandt Darfur, Kordofan, Silluk og Fung. Disse stammestaters udvikling er n\xc3\xa6sten ukendt, men de er blandt andet omtalt i rejsebeskrivelser af Ibn Khaldun (1332-1406). I samme periode skete en stor invandring af arabere, som blev delvist opblandede med den stedlige befolkning. Omkring 1500 e.Kr. dannedes to islamiske sultanater: Darfur i vest og Sannar i omr\xc3\xa5det mellem den Hvide og den Bl\xc3\xa5 Nil.\n_START_SECTION_\nKolonitiden\n_START_PARAGRAPH_\n1820-22 blev det sudanesiske omr\xc3\xa5de besat af Egypten, og byen Khartoum blev grundlagt i 1823. I 1881 dannedes mahdibev\xc3\xa6gelsen, der var vendt imod det britisk-egyptiske koloniv\xc3\xa6lde. 1885 grundlagde opr\xc3\xb8rsbev\xc3\xa6gelsen sin egen stat med Omdurman som hovedstad. Denne stat bestod indtil 1898, da det lykkedes engl\xc3\xa6nderne at bek\xc3\xa6mpe den i krigen 1896-98. 1899 skabtes et britisk-egyptisk f\xc3\xa6llesherred\xc3\xb8mme: Engelsk-Egyptisk Sudan._NEWLINE_1924-36 var Sudan under engelsk koloniv\xc3\xa6lde og fra 1936 atter under britisk-egyptisk f\xc3\xa6llesherred\xc3\xb8mme._NEWLINE_I aftalen af 1953 erkendte s\xc3\xa5vel Storbritannien som Egypten Sudans eget herred\xc3\xb8mme, og i 1954 dannedes et parlament og et hjemmestyre (statsminister Ismail al-Azhari). I 1956 erkl\xc3\xa6rede Sudan sig selvst\xc3\xa6ndigt.\n_START_SECTION_\nEfter selvst\xc3\xa6ndighedserkl\xc3\xa6ringen\n_START_PARAGRAPH_\n1958-64 var det sudanesiske omr\xc3\xa5de en diktaturstat under ledelse af general Ibr\xc4\x81h\xc4\xabm Abbud. Efter dettes omstyrtelse i 1964 dannedes flere h\xc3\xb8jreorienterede koalitionsstyrer (statsministre Muhammad Ahmad Mahgoub og Ism\xc4\x81\xc4\xabl el-Azhari), dog uden at det lykkedes at undertvinge de sydlige omr\xc3\xa5der. Ved et statskup den 25. maj 1969 kom Jaafar Muhammad al-Numayr\xc4\xab (fra 1971 med titel som pr\xc3\xa6sident) til magten som leder af en "Folkelig Revolutionskomite". Politiske partier blev forbudt, Sudan blev udr\xc3\xa5bt som "demokratisk republik", og der blev gennemf\xc3\xb8rt omfattende nationaliseringer. Efter et fors\xc3\xb8g p\xc3\xa5 at lave et kommunistisk statskup i juli 1971 begyndte al-Numayr\xc4\xabs repressioner mod Sudans kommunistiske parti. Blandt andet blev partiets generalsekret\xc3\xa6r Mahgoub henrettet. Samme \xc3\xa5r blev "Sudans Socialistiske Union" (Sudan Socialist Union) erkl\xc3\xa6ret som eneste lovlige parti._NEWLINE_I 1971 lykkedes det den tidligere h\xc3\xa6rofficer, Joseph Lagu, at forene selvst\xc3\xa6ndighedesbev\xc3\xa6gelserne i det sydlige sudanske omr\xc3\xa5de i den "Syd-sudanesiske Befrielsesbev\xc3\xa6gelse" (Southern Sudan Liberation Movement). Som f\xc3\xb8lge heraf indgik diktaturet i 1972 i Addis Abeba en aftale om selvstyre for tre sydlige provinser ved den etiopiske kejser, Haile Selassies, mellemkomst._NEWLINE_I 1980\'erne begyndte de islamske kr\xc3\xa6fter at \xc3\xb8ge deres kontrol med omr\xc3\xa5det: 1983 blev sharia loven indf\xc3\xb8rt over hele Sudan, og der blev vedtaget en forfatning med det erkl\xc3\xa6rede form\xc3\xa5l at omdanne Sudan til et muslimsk diktatur. Dette bidrog til de kristnes bestr\xc3\xa6belser p\xc3\xa5 at frig\xc3\xb8re sig fra undertrykkelse i de sydlige omr\xc3\xa5der. Disse grupper samlede sig i den Sudanesiske Folkebefrielsesfront (Sudan Peoples Liberation Army). Under den borgerkrig, der fulgte, gennemf\xc3\xb8rte general Abdel Rahm\xc4\x81n Swar al-Dahab i 1985 et nyt milit\xc3\xa6rt statskup. Forfatningen af 1983 blev sat ud af kraft, dog forblev lovgivningen om tvungen brug af shariaen i kraft. Det f\xc3\xb8lgende \xc3\xa5r overdrog det s\xc3\xa5kaldte Midlertidige Krigsr\xc3\xa5d styret til en civilforvaltning, hvis leder S\xc4\x81diq al-Mahd\xc4\xab p\xc3\xa5begyndte forhandlinger med Folkebefrielsesfrontens ledere om afslutning af borgerkrigen (reelt l\xc3\xb8srivelsesbestr\xc3\xa6belserne). I 1989 blev endnu et milit\xc3\xa6rt statskup gennemf\xc3\xb8rt, og atter kom islamisksindede til magten, hvorefter alene Den Folkelige Islamiske Front (fra 1996 Folkekongres) blev tilladt. Styret blev overtaget af den Folkelige Rednings Revolution\xc3\xa6re Milit\xc3\xa6rledelses R\xc3\xa5d (ledet af general Umar Hasan Ahmad al-Bash\xc4\xabr). I 1992 blev et s\xc3\xa5kaldt overgangs-folker\xc3\xa5d dannet, og i 1998 blev politiske partier atter tilladt, men der har ikke v\xc3\xa6ret parlamentsvalg siden \xc3\xa5r 2000. I 2005 indgik de stridende parter en v\xc3\xa5benhvile i det sydlige sudanesiske omr\xc3\xa5de, der p\xc3\xa5 dav\xc3\xa6rende tidspunkt havde haft hen ved 2 millioner ofre, og Sudans sydlige dele fik lovning p\xc3\xa5 en 6-\xc3\xa5rig periode med selvstyre og derefter ret til at gennemf\xc3\xb8re en afstemning om uafh\xc3\xa6ngighed. Dette skete 9. januar 2011 med stort flertal for uafh\xc3\xa6ngighed, hvorefter Sydsudan blev en selvst\xc3\xa6ndig stat 9. juli samme \xc3\xa5r. Til trods for de forskellige aftaler er krigene i resten af Sudan dog ikke stoppet. Fra juli 2003 er der nye konflikter, nu ogs\xc3\xa5 om Darfurs fremtid (se "Konflikten i Darfur" nedenfor)._NEWLINE_Den tidligere koloni Sudans historie efter "selvst\xc3\xa6ndigheden" afspejler med tydelighed de ul\xc3\xb8ste problemer og de kampe mellem forskellige grupper, dels folkelige selvst\xc3\xa6ndighedsbev\xc3\xa6gelse, dels yderligtg\xc3\xa5ende \xe2\x80\x93 ofte milit\xc3\xa6re, ultraracistiske og religi\xc3\xb8se \xe2\x80\x93 magtsyge, hvis voldshandlinger og hensynsl\xc3\xb8se undertrykkelsesvirksomhed koloniv\xc3\xa6ldernes hastige afvikling skabte frit afl\xc3\xb8b for.\n_START_SECTION_\nSydsudan bliver selvst\xc3\xa6ndigt\n_START_PARAGRAPH_\nVed en folkeafstemning i Sydsudan i januar 2011 blev det afgjort, at Sydsudan skulle blive en selvst\xc3\xa6ndig nation. Efter at man havde optalt stemmerne fra b\xc3\xa5de det nordlige og det sydlige Sudan, viste det sig i slutningen af januar 2011, at 98,83\xc2\xa0% af de deltagende havde stemt for en deling. Den 7. februar tilkendegav Sudans Pr\xc3\xa6sident Omar Hasan Ahmad al-Bashir, at han ville anerkende det selvst\xc3\xa6ndige Sydsudan, hvilket skete i forbindelse med uafh\xc3\xa6ngighedserkl\xc3\xa6ringen den 9. juli 2011. Sydsudans hovedstad er herefter Juba._NEWLINE_I forl\xc3\xa6ngelse af Sydsudans selvst\xc3\xa6ndighed udbr\xc3\xb8d der uroligheder i delstaten Den Bl\xc3\xa5 Nil. Store befolkningsgrupper i b\xc3\xa5de Den Bl\xc3\xa5 Nil og i en anden sudansk delstat greb til v\xc3\xa5ben for at blive optaget som en del af den nye stat og dermed fri af regimet i Khartoum, der til geng\xc3\xa6ld slog h\xc3\xa5rdt ned p\xc3\xa5 opr\xc3\xb8rerne. S\xc3\xa6rligt st\xc3\xa6rke sp\xc3\xa6ndinger mellem Sudan og Sydsudan indtraf i den omstridte Abyei region, som styrker fra Khartoum overtog kontrollen med i maj og efterf\xc3\xb8lgende tvang omkring 110.000 til at flygte fra. I efter\xc3\xa5ret 2011 flygtede yderligere over 27.500 indbyggere over gr\xc3\xa6nserne til Etiopien og Sydsudan. Begivenhederne faldt sammen med, at Sudans \xc3\xb8konomi kom i dyb krise med voldsom inflation p\xc3\xa5 f\xc3\xb8devarepriser, tabte olieindt\xc3\xa6gter og store udgifter til en valgkampagne for diktatoren Omar Hassan al-Bashir, der udelukkede enhver form for forhandling med opr\xc3\xb8rerne. Begivenhederne afspejlede det forhold, at selv efter Sydsudans selvst\xc3\xa6ndighed er Restsudan p\xc3\xa5 ingen m\xc3\xa5de nogen etnisk eller politisk enhed.\n_START_SECTION_\nKonflikten i Darfur\n_START_PARAGRAPH_\nP\xc3\xa5 trods af aftalen, forts\xc3\xa6tter den nok st\xc3\xb8rste humanit\xc3\xa6re katastrofe i verden for \xc3\xb8jeblikket i Darfur-regionen i Sudan, hvor Sudans regering er blevet anklaget for at have givet Janjaweed-militsen frie h\xc3\xa6nder til at fordrive medlemmer af omr\xc3\xa5dets ikke-arabiske befolkningsgrupper. Trods flere fors\xc3\xb8g fra bl.a. FN\'s og Afrikanske Unions side p\xc3\xa5 at skabe fred i omr\xc3\xa5det, er krigen endnu ikke afsluttet. Det ansl\xc3\xa5s, at mere end 250.000 har mistet livet i omr\xc3\xa5det i de sidste halvandet \xc3\xa5r (17. dec. 2007) \xe2\x80\x94 det er mere end 2\xc2\xbd gang det tidligere ansl\xc3\xa5ede.\n_START_SECTION_\nRegionale enheder og omstridte omr\xc3\xa5der\n_START_PARAGRAPH_\nVed siden af delstaterne findes en inddeling i regionale administrative enheder dannet i forbindelse med fredsaftaler mellem den centrale regering og opr\xc3\xb8rsgrupper.\n_START_SECTION_\n\xc3\x98konomi\n_START_PARAGRAPH_\nSudan har store \xc3\xb8konomiske problemer med d\xc3\xa5rligt udviklet n\xc3\xa6ringsliv, is\xc3\xa6r beroende p\xc3\xa5 borgerkrig, t\xc3\xb8rke, oversv\xc3\xb8mmelser og d\xc3\xa5rligt udbygget infrastruktur, selv om man fors\xc3\xb8ger at f\xc3\xb8re en sund \xc3\xb8konomisk politik og har gjort investeringer i sin infrastruktur. Siden 1997 gennemf\xc3\xb8rer Sudan makro\xc3\xb8konomiske reformer efter anvisninger fra IMF. I 1999 begyndte landet at eksportere r\xc3\xa5olie, og i sidste kvartal samme \xc3\xa5r havde man sit f\xc3\xb8rste handelsoverskud nogensinde. Fortsat er imidlertid jordbruget Sudans vigtigste n\xc3\xa6ringsgren og st\xc3\xa5r for 43\xc2\xa0% af BNP. 80\xc2\xa0% af arbejdskraften er sysselsat i jordbruget, som producerer blandt andet durra og hirse til eget forbrug samt bomuld, jordn\xc3\xb8dder, sesamfr\xc3\xb8 og sukkerr\xc3\xb8r til eksport. Desuden drives husdyrhold b\xc3\xa5de til eget forbrug og til eksport. Kunstvanding savnes n\xc3\xa6sten helt, hvorfor man er meget f\xc3\xb8lsom over for perioder uden regn._NEWLINE_Landet har store naturressourcer, og udvinding af visse mineraler er igangsat. Blandt forekomsterne m\xc3\xa5 is\xc3\xa6r n\xc3\xa6vnes olie, guld og krom. Industrien er svagt udviklet; de vigtigste grene er tekstilindustri og for\xc3\xa6dling af jordbrugsprodukter. Nu udg\xc3\xb8r olie 75\xc2\xa0% af den samlede eksportv\xc3\xa6rdi. Andre vigtige eksportvarer er gummi arabicum og guld._NEWLINE_Synkende oliepriser har tidligere truet landets \xc3\xb8konomi. Dette efter som regeringen har gjort sig beroende af olieindkomsterne, som er g\xc3\xa5et til milit\xc3\xa6ret. If\xc3\xb8lge kritikere har olien holdt regeringen ved magten. Det er tillige vanskeligt for landet at l\xc3\xa5ne penge fra IMF eller verdensbanken, efter som man tidligere har udvist ligegyldighed med hensyn til at betale sin g\xc3\xa6ld._NEWLINE_Efter, at Sydsudan den 11. juli 2011 besluttede at opgive den sudanske valuta, meddelte Sudan den 16. juli 2011 sin vilje til en ny valuta inden for en m\xc3\xa5ned._NEWLINE_Den sudanesiske territoriums vigtigste samhandelspartner i 2005 var med hensyn til udf\xc3\xb8rsel Folkerepublikken Kina (70%), Japan (12%) og Saudi Arabien (2,8%), og med hensyn til indf\xc3\xb8rsel Folkerepublikken Kina (20,7%), Saudi Arabien (9,4%), Arabiske Emirater (5,9%), Egypten (5,5%) og Japan (5,1%). Olien, der udvindes i de sydlige, frihedstr\xc3\xa6ngende dele af omr\xc3\xa5det, udg\xc3\xb8r sammen med landbrugsvarer og metaller (guld, krom) vigtige handelsvarer. Omkring halvdelen af statsbudgettet bruges p\xc3\xa5 milit\xc3\xa6ret.\n_START_SECTION_\nMenneskerettigheder\n_START_PARAGRAPH_\nSudans befolkning lider under svage menneskerettigheder, is\xc3\xa6r hvad ang\xc3\xa5r etnisk udrensning og slaveri, hvilke har fortsat til moderne tid. \xc3\x85rene 1983 til 2001 havde en kombination af borgerkrig og sult taget livet af n\xc3\xa6sten 2 millioner mennesker i Sudan. Det beregnes, at 200.000 personer blev taget som slaver under anden sudanesiske borgerkrig, som fandt sted 1983 til 2005. Darfurkonflikten betegnes som et folkemord, som har p\xc3\xa5g\xc3\xa5et siden 2003 og taget livet af omkring 300.000 personer (frem til 2010)._NEWLINE_Muslimer, som konverterer til kristendommen, kan rammes af religionsforf\xc3\xb8lgelse og d\xc3\xb8mmes til d\xc3\xb8den for overtr\xc3\xa6delseaf landets Sharia-love. Blandt andet blev f\xc3\xa6ldet en d\xc3\xb8dsdom i 2014 mod Mariam Yahia Ibrahim Ishag, som anklagedes for at have skiftet religion men selv angav at v\xc3\xa6re opvokset som ortodoks kristen._NEWLINE_Sudan rangerer p\xc3\xa5 en 172. plads blandt 180 lande med hensyn til pressefriheden if\xc3\xb8lge Reportere uden gr\xc3\xa6nser, og flere tiltag er planlagte mod friheden at rapportere om statslig korruption.'